สวัสดีค่ะตอนนี้มีปัญหาคือจะได้กลิ่นบุหรี่ ฉุนมากๆ แบบแสบจมูกค่ะ จะได้กลิ่นแค่เวลากลางคืน เริ่มได้กลิ่นตีสองเป็นต้นไปจนเช้าจนเผลอหลับไปค่ะ พอหันหน้าอีกทีก็หายสักพักก็กลับมาได้กลิ่นค่ะ กลิ่นไม่ได้อยู่นานนะคะ เป็นพักๆมาๆหายๆค่ะอยากทราบว่าเป็นอาการของโรคอะไรคะ ตอนนี้อยู่ต่างประเทศด้วยค่ะ
สวัสดีค่ะ หากได้กลิ่นบุหรี่ ก็ต้องสำรวจพื้นที่ใกล้เคียงดูว่ามีการสูบบุหรี่หรือไม่ หรืออาจลองเปลี่ยนสถานที่นอนดู หากยังคงได้กลิ่นบุหรี่ โดยที่ไม่ได้มีการสูบบุหรี่จริงๆ ถือเป็นอาการได้กลิ่นผิดปกติในจมูก ซึ่งอาจเกิดจาก1. การติดเชื้อโควิด 19 หรือเคยติดมาก่อน แล้วเกิดอาการผิดปกติตามมา ที่เรียกว่า long COVID2. เป็นไข้หวัด หรือมีการติดเชื้อทางเดินหายใจส่วนบน แต่ก็จะมีอาการอื่นๆ ร่วมด้วย เช่น มีน้ำมูก คัดจมูก ไอ มีเสมหะ เป็นต้น หากไม่มีก็ไม่น่าใช่3. เยื่อบุจมูกบวมอักเสบเรื้อรัง จากโรคภูมิแพ้หรือไซนัสอักเสบเรื้อรัง ซึ่งก็จะต้องมีอาการอื่นๆ ของโรคภูมิแพ้หรือไซนัสอักเสบร่วมด้วย เช่น คัดจมูก มีน้ำมูก ปวดตามโพรงไซนัส เป็นต้น4. การบาดเจ็บที่จมูกหรือเส้นประสาทรับกลิ่นจากการเคยผ่าตัดหรือเกิดอุบัติเหตุบริเวณศีรษะ5. มีริดสีดวงจมูกหรือเนื้องอกในช่องจมูก หรือโพรงไซนัส รวมถึงมะเร็งในช่องจมูก มะเร็งหลังโพรงจมูก มะเร็งในโพรงไซนัส เป็นต้น6. มีโรคของเส้นประสาทและสมอง เช่น สมองอักเสบ ปลอกประสาทอักเสบ อัลไซเมอร์7.เคยได้รับการฉายรังสีรักษาบริเวณศีรษะและลำคอ8. การสูดดมสารเคมีรุนแรง ทำให้ไปทำลายเนื้อเยื่อต่างๆ ในโพรงจมูกดังนั้น หากยังคงมีอาการได้กลิ่นผิดปกติทุกคืน ก็ควรไปพบแพทย์เพื่อตรวจหาสาเหตุและรักษาค่ะ ในเบื้องต้น ควรลดสิ่งต่างๆที่อาจยิ่งทำให้เกิดการระคายเคืองต่อเยื่อบุจมูก เช่น ไม่ใส่น้ำหอมต่างๆ ไม่วางน้ำมันหอมระเหยหรือสิ่งที่ส่งกลิ่นต่างๆ ในห้องนอน หากต้องสูดดมสารเคมีต่างๆ ที่มีกลิ่นฉุน เช่น น้ำยาล้างพื้น เป็นต้น ก็ต้องใส่หน้ากากป้องกัน เป็นต้น